3. schôdza NR SR - 1.deň - B. popoludní
Dátum: 2023-11-14
Poslanec: Holečková, Martina (KDH)
Druh vystúpenia: Vystúpenie v rozprave

159. Ďakujem veľmi pekne. Vážený pán predsedajúci, vážené pani kolegyne, kolegovia, áno, podarilo sa to. Podarilo sa vám v rekordnom čase poskladať vládu a v rekordnom čase predložiť programové vyhlásenie do parlamentu. Ale, žiaľ, tak to aj vyzerá. Každý, kto si ho prečítal, musí vidieť, že bolo šité naozaj horúcou ihlou. Žiadne konkrétne nástroje na to, ako dosiahnuť stanovené ciele, žiadne merateľné ukazovatele a ani to, odkiaľ na to zoberieme. Pýtame sa, kam zmizli vaše predvolebné sľuby o lacnejších energiách, lacnejších potravinách? Kde je adresná pomoc pre najviac ohrozených postihnutých? Kde je pomoc pre chorých a odkázaných? Kde je celkové uchopenie terénnej opatrovateľskej služby a stabilizácia a ohodnotenie ľudí pracujúcich v sociálnych službách? Pretože ak týchto ľudí neoceníme, nebude sa mať kto o našich najbližších starať. My v KDH sme mali pred voľbami jasne pomenované naše priority. Mnohé sa aj dostali do programového vyhlásenia vlády, ale musím povedať, že práve v sociálnej oblasti nám mnohé dôležité body aj chýbali. Aj z opozičných lavíc sa budeme snažiť presadzovať naše priority, tak ako som už aj povedala, pre nás sú naozaj dôležití opatrovatelia, pracovníci sociálnych služieb a navýšenie pre nich mzdy, ako aj navýšenie výdavkov z HDP na 1,7, tak ako je to v moderných európskych krajoch, štátoch. Nazývate sa sociálnymi demokratmi, ale riešenie najvypuklejších problémov v PVV neriešite. Alebo sa chcete ďalej pozerať na to, ako nám tisícky opatrovateľov odchádzajú do zahraničia a o našich blízkych sa nebude mať kto starať? V PVV nám chýba zrovnoprávnenie verejných a neverejných poskytovateľov sociálnych služieb a zároveň sa tam nachádza trochu tak hrozivý text, ktorý si dovolím citovať: "...pričom samosprávy a štát budú môcť ovplyvňovať efektivitu financovania sociálnych služieb." Tento odsek vyznieva trochu tak, akoby je problém s efektivitou financovania, ale v skutočnosti problémom je dostupnosť týchto služieb, s ich cenovou náročnosťou, na ktorej financovaní sa má teda podľa vás podieľať samospráva, kde má odkázané trvalé bydlisko. Štát nedáva do sociálnych služieb dostatok financií, tak ako som už to povedala. My dnes dávame 0,8 % HDP. V moderných európskych krajinách je to 1,7. A zároveň programové vyhlásenie vlády sa snaží hodiť tento problém na poskytovateľov. Na Slovensku žije 360-tisíc samoživiteľov, osamelých rodičov s deťmi, ktorí žijú v chudobe. Nemajú dostatok finančných prostriedkov na to, aby si zaplatili nájomné, aby vedeli kúpiť pre svoje deti potraviny. Už nehovorím o tom, aby si mohli dovoliť nejaké krúžky alebo lekárske ošetrenie, ktoré je nepreplácané poisťovňami. Osemdesiat štyri percent z týchto sú ženy so svojimi deťmi, ktoré partner opustil, ochorel, týral, zomrel, a len 16 % muži. Ako chcete pomôcť tejto skupine ľudí? Pretože z programového vyhlásenia vlády vyzerá, že takáto skupina ľudí na Slovensku ani nežije. V PVV vôbec nehovoríte o ľuďoch bez domova, aj keď počet týchto ľudí za desať rokov od roku 2011 stúpol z 23-tisíc na 72-tisíc. Veľmi vágne sa venujete oblasti rómskej populácie a zároveň prehliadate aj obete násilných trestných činov. Je potrebné vytvoriť a podporiť systém pomoci ochrany detí pred násilím, konkrétne vytvoriť pomoc a dostupnosť služieb pre obete domáceho násilia. V programovom vyhlásení vlády je spomenuté, že ich treba koordinovať. Žiaľ, v mnohých prípadoch nie je čo koordinovať. Pomoc obetiam domáceho násilia, detským obetiam násilia, sexuálneho zneužívania, je v PVV spomenutá len veľmi vlažne, a to je naozaj skutočný problém. Zarazila ma taktiež veta: "Prehodnotíme efektívnosti všetkých troch pilierov dôchodkového systému vlády. Vláda posilní jeho dlhodobú udržateľnosť a maximalizuje úžitok pre poistencov." Znamená to, že vláda vykradne II. a III. pilier, tak ako sa to už v minulosti stalo? Toto je pre nás neprijateľné a veríme, že takéto chúťky vláda nebude mať. Ďakujem veľmi pekne. (Potlesk.)